Adɔ firi tete, Odomankoma pɛn so. Yɛn nananom nnwuma mu titire baako pa ara ne no.
Ɛno da nkyɛn a, adɔ ayɛ ne ho nnwuma mu ɔbaatan pa a ɔma nnipa nsa kɔ wɔn ano. Yei nti, ɛyɛ adwuma a ɛho hia na mfasoɔ kɛseɛ wɔ so pa ara.
Akanman mu deɛ, tete no, na abɔfra biara, titire ne ɔbarima, sua adwuma a n’agya yɛ. Yei kyerɛ sɛ, sɛ abarimaa bi papa yɛ okuani a, sɛdeɛ ɛteɛ biara na ɔno nso bɛyini abɛyɛ okuani saa ara. Sɛ agya no yɛ ɔbɔmmɔfoɔ nso a, na abɔfra no bɛnyini abɛyɛ ɔbɔmmɔfoɔ saa ara, na saa ara na mmarima a wɔn papanom yɛ nnwuma afoforɔ no nso bɛynini abɛyɛ nnwuma a wɔn papanom yɛ.
Nsɛm yinom nyinaa di adanseɛ sɛ adɔ anaa kuayɔ yɛ adwuma a ɛsom bo pa ara. Nanso deɛ ɛteɛ ne sɛ, atenetene a akyerɛkɛyerɛfoɔ de ma mmɔfra wɔ sukuu ahodoɔ mu no, adɔ yɛ mu baako. Mpɛn pii no, sɛ osukuuni bi to mmara wɔ sukuu mu a, wɔtaa twa sukuu asase no fa bi ma no dɔ de yɛ asotweɛ ma no.
Saa asotweɛ yi so mfasoɔ baako ne sɛ ɛboa ma sukuu mmɔfra twe wɔn ho firi mmaratodeɛ a ɛmaa wɔtwee wɔn aso no ho. Bio nso, ɛbɔ asuafoɔ nkaeɛ no kɔkɔ wɔ mmaratodeɛ korɔ no ara ho.
Sɛdeɛ berɛboɔ biara abɔnwono bata ho no, saa ara na adɔ a wɔde yɛ asotweɛ ma sukuu mmɔfra no nso tumi nya nsunsuansoɔ bɔne bi wɔ mmɔfra no so. Saa nsunsuansoɔ yi mu baako ne sɛ, ɛma asuafoɔ no hunu adɔ sɛ ɛyɛ asotweɛ.
Mpɛn pii no, ɛbɛwie akyire no na sukuufoɔ a wɔde adɔ atwe wɔn aso wɔ sukuu ahodoɔ mu no bu kuayɛ sɛ ɛyɛ biribi a nnipa a wɔn ho aka mu nko ara na wɔyɛ. Yei nti, ɛmfa ho sɛdeɛ kuadwuma atu mpɔn nnansa yi nyinaa akyi no, asuafoɔ yinom ani nnye ho sɛ wɔde wɔn ho bɛhyɛ kuadwuma mu.
Ɔhaw foforɔ nso ne sɛ, ɛma asuafoɔ binom tumi bɔ ko wɔ sukuu mu. Mpanimfoɔ se, deɛ ɔda fam nsuro ahweaseɛ nti, sɛ sukuuni bi nim adɔ, na n’ani nnye sukuu ho a, ɛnyɛ den koraa sɛ ɔbɛbɔ ko afiri sukuu mu.
Deɛ nti a ɛte saa ne sɛ, ɛsiane sɛ ɔnim adɔ na ɔmpɛ adesua nti, ɔtumi bu sukuu mu mmara no so berɛ a ɔpɛ biara ɛfiri sɛ, ɔnim sɛ adɔ ara na wɔbɛtwa ama no, adɔ yi nso a, ɔnsuro.
Afei, adɔ a wɔde yɛ asotweɛ ma sukuu mmɔfra no mmoa mma mmɔfra a wɔn ho aka mu no adesua ntu mpɔn.
Mpɛn pii no, wɔtaa ma sukuu mmɔfra a wɔretwe wɔn aso no firi adesuadan mu kɔdɔ berɛ a asuafoɔ nkaeɛ no resua adeɛ. Yei tumi ma saa asuafoɔ anaa osuani a ne ho aka mu no ka akyi koraa wɔ adesua mu.
Deɛ ɛka ho bio nso ne sɛ, adɔ a wɔde yɛ asotweɛ ma sukuu mmɔfra no bɛtumi de asuafoɔ no nkwa ato asiane mu.
Wɔtwa sukuu no fa bi a afu yie pa ara ma sukuu abɔfra bi sɛ ɔnnɔ a, ɛbɛtumi ama mmoa binom a wɔn ho yɛ hu te sɛ wɔwɔ, sakasaka, ana, ne deɛ ɛkeka ho aka abɔfra no akɔfa ɔhaw abɛto n’awofoɔ ne n’abusuafoɔ so.
Ɛsiane nsɛm a yɛabobɔ so yinom nti, ɛbɛyɛ papa sɛ akyerɛkyerɛfoɔ hwehwɛ akwan afoforɔ binom a wɔbɛfa so atwe asuafoɔ a wɔto mmara wɔ sukuu mu no aso sɛdeɛ ɛbɛkyerɛ sɛ wɔdwene asuafoɔ daakye ho.
